Vjedmos ugnikalnis
Vjedmos ugnikalnis (isp. Volcán Viedma) – poledinis ugnikalnis Argentinoje, Santa Kruso provincijoje, Patagonijos Andų kalnuose, netoli vakarinių Vjedmos ežero krantų, dengiamas Pietų Patagonijos ledo kepurės. Aukštis 1500 m. 1988 m. išsiveržęs ugnikalnis išmetė daug pelenų ir pemzos, kurie susimaišę su ištirpusiu ledyno vandeniu suformavo purvo nuošliaužą, nuslinkusią į Vjedmos ežerą.